กลต.รับเรื่องไทยคมแล้ว
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

ตลท.สอบเบื้องต้นบางบัญชีผิดปกติ หุ้นนิ่งกลัวแช่แข็ง
โพสต์ทูเดย์ — ตลาดหลักทรัพย์ส่งข้อมูลซื้อขายหุ้นไทยคมที่ผิดปกติให้ ก.ล.ต.แล้ว เบื้องต้นยังสรุปไม่ได้ว่าทำผิดกฎหมาย ส่งต่อให้สอบเชิงลึกต่อไป 
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยภายหลังการประชุมคณะกรรมการตลาดหลักทรัพย์ (บอร์ด) ว่า ตลาดหลักทรัพย์ได้รวบรวมข้อมูลการตรวจสอบการซื้อขายหุ้น บริษัท ไทยคม (THCOM) ย้อนหลัง ทั้งในส่วนของตลาดหลักทรัพย์และข้อมูลจากโบรกเกอร์ให้กับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แล้วเมื่อวันที่ 17 มิ.ย.ที่ผ่านมา 
ผู้จัดการตลาด กล่าวว่า จากข้อมูลที่ตลาดหลักทรัพย์มีอยู่ ยอมรับว่าปริมาณการซื้อขายและราคามีการเปลี่ยนแปลงผิดปกติ แต่ไม่สามารถสรุปได้ว่าพบการกระทำความผิด ซึ่งหลังจากนี้ขึ้นอยู่กับการตรวจสอบของสำนักงาน ก.ล.ต.ในลำดับต่อไป ส่วนของตลาดหลักทรัพย์ต่อกรณีไทยคมนี้น่าจะยุติแล้ว เว้นแต่ทาง ก.ล.ต.จะมีการขอข้อมูลเพิ่มเติม
“ข้อมูลที่ตลาดหลักทรัพย์ส่งไปให้ ก.ล.ต. พบว่ามีการซื้อขายผิดปกติในด้านราคาปริมาณการซื้อขาย และมีการซื้อขายมากในบางบัญชี” นายจรัมพร กล่าว
สำหรับราคาหุ้น THCOM วานนี้ แกว่งขึ้นลงแคบๆ และปิดตลาดที่ 6.50 บาทเท่ากับวันก่อนหน้า ด้วยมูลค่าการซื้อขายบางลง 291 ล้านบาท ขณะที่ดัชนีหุ้นปิดที่ 789.34 จุด บวก 2.70 จุด ต่างชาติซื้อต่อ 750 ล้านบาท 
มาร์เก็ตติง กล่าวว่า นักลงทุนให้ความสนใจหุ้นไทยคมน้อยลง ส่วนหนึ่งเป็นเพราะรอฟังผลการหารือระหว่าง รมว.คลัง และ รมว.ไอซีที ว่าจะมีข้อสรุปเรื่องการซื้อดาวเทียมอย่างไรบ้าง 
นอกจากนี้ นักวิเคราะห์ต่างมีความเห็นตรงกันว่า หุ้นไทยคมที่มีความร้อนแรงตั้งแต่วันที่ 14 มิ.ย.ที่ผ่านมา มีโอกาสเข้าเกณฑ์จะต้องวางเงินสดทั้งหมดก่อนสั่งซื้อหุ้น (แคชบาลานซ์) ในสัปดาห์หน้าเป็นต้นไป ส่งผลให้ราคาหุ้นมีโอกาสอ่อนตัวลง เพราะไม่สามารถใช้สินเชื่อและหักกลบค่าซื้อขายในวันเดียวกันได้
“หุ้นไทยคมยังมีความเสี่ยงสูง เพราะไม่รู้ว่าการซื้อดาวเทียมจะเกิดขึ้นเมื่อใด และผลของการหารือของ รมว.คลัง และไอซีทีขอไปดูในแง่กฎหมายก่อน คงจะต้องใช้เวลาพอสมควร จึงไม่แนะนำให้เข้าไปซื้อ”
นางนงราม วงษ์วานิช รองผู้จัดการ สายงานปฏิบัติการและเทคโนโลยีสารสนเทศ ดูแลสายงานบริการหลังการซื้อขายหลักทรัพย์ ตลท. กล่าวว่า ตลาดหลักทรัพย์ได้รายงานให้บอร์ดรับทราบถึงผลการสำรวจความคิดเห็นของโบรกเกอร์เรื่องระบบสำรอง เพราะในช่วงที่เกิดความรุนแรง โบรกเกอร์หลายแห่งไม่สามารถเข้าไปทำงานในสำนักงานใหญ่ได้ จึงต้องการให้ตลาดหลักทรัพย์จัดพื้นที่สำนักงานสำรองไว้ โดยโบรกเกอร์ยอมจ่ายค่าธรรมเนียมให้ 
“ตอนนี้พื้นที่ของตลาดทำสำนักงานสำรองรองรับโบรกเกอร์ได้ 78 แห่ง ซึ่งน่าจะเพียงพอ เพราะโบรกเกอร์หลายแห่งต่างมีพื้นที่สำรอง ส่วนการก่อสร้างอาคารตลาดในอนาคตคงต้องคำนึงถึงการจัดพื้นที่สำรองให้โบรกเกอร์ด้วย” นางนงราม กล่าว